Am 11.6.2006 war Forml Ois und au Fussball-WM, abr des hat a richtigs Äffle odr Pferdle no nie vonm Treffa abghalta. Also henn mir uns in  Esslinga troffa.  Nach nr morgndlicha (abr schlechta) Rasur bin i los gfahra. Übrpünktlich um Zehne war i au scho in Esslinga hann also no a halbe Schtund Zeit ghett. I hann die Zeit gnützt, in dem i a paar mol durch d Altschtadtring kreislt bin weil i d richtige Abzweigung vrpasst hann. No bin i durch d Fussgängrzon girrt und hann mi zum Caffe durchgfrogt. Somit war i no dr pünktlichschte um exakt halb Elfe, abr net dr erschte. Dr Günther und dr Matthias sinn scho do ghockt. No hats erschtmol an Kaputschino  gäbba, dr Matthias hat no gfrühschtückt.  S hat no au net lang daurt, no isch dr Olaf mit dr Marie, dr Fredy und dr Jürgen mit dr Chrischtiane erschiena, kurz druff dr Ulli mit dr Beate und au dr nördliche Manne hat sich mit seinr Carola und Idefix (eigntlich Gisi) eigfunda. Übr d genaue Reihafolge bin i mir nimme ganz sichr, abr isch ja au egal. Jednfalls hat no s große warta ohgfanga, dr Rudi und s Eile henn no gfehlt. Und mir henn gwartet.  Und gwartet...  ...und gwartet...  ...und  gwartet...  ...und gwartet.  S Haubachr Händie war wohlweislich augschalta und Mehlbox deaktiviert. S hat au sch Witz gäbba, weil s gibt nomol a Esslinga irgndwo in dr Eifl, Bitburg, Norddeutschland halt. Nach langr wartrei sinn Horlachrs doch noch uffdaucht, hei des war a Freid.  S Wettr war so richtig guat zum dappa, also sinn mr losganga und langsam Richtung Burg dappt. Dr Günther hat die ganz Zeit von Esslinga vrzehlt, was war, was isch, Gschichte und Gschichta. S hat no a kurze Rascht anm  Brunna gäbba, d Carola hat d Hund mit Wassr vrsorgt. S ging weitr bis zu nr Schtell die fascht so aussieht wie a Eckle von Hall. Für die kundige: Do wo d obre und untre Herragass zammakomma. Nach kurze Vrwicklunga vom Idefix mitm andra Hund (Die henn sich beim beschnupprn mit d Leina vrheddrt), sinn mr no an dr Trepp zur Burg ohkomma. Die Trepp war ganz schee lang, links war d alte Befeschtigungsmaur von dr Schtadt und rechts war an kloinr Wengrta. Abr den Wei, den halt i für an Simsakrebslr, des ko mir  koinr vrzehla das der guat isch. Abr mir sinn die Trepp nauf.  ...die Trepp nauf...  ...die Trepp nauf...  ...die Trepp nauf...  Ab und zu henn mr ohgahlta um die Aussicht zu geniessa. Net um zu vrschaufa ;-)  Oba ohkomma sinn mr mit nr wundrbara Aussicht belohnt worra. Dr Günther hat zeigt wo die alta Schtadtmaurn, Grenza, Schtroßa und was weiss i no alles wara. Im Turm war a Reschtoroh, abr oins wo mr net nur Krawat, sondrn an ganz großa Sack mit Geld braucht. Wo mr d Kart gsäha  henn, isch dr Hungr ganz schnell vrganga. Abr die Kart hat doch irgndwo an Appetit gmacht, s war ja scho Middagszeit, und so gings no langsam wiedr abwärts. Des ging no nimme die Trepp nuntr, sondrn durch d Wengrta. Des war so an Pflaschtrweg, do hat Eile a bissle Probleme mit ihre High Heels ghett.  Unta sinn mr wiedr an dem Brunna von vorher gwäsa, do isch d Gisi nomol vrsorgt worra. Potzblitz, do war sogar a Schüßl fürs Wassr. An dr Sektkellerei sinn mr blos vorbei glaufa, die hat zu ghett. Schad. S  nägscht mol wird sich do so troffa, das die offa hat. Schtell i jetzt mol zur Debatte.  Kaum im Biergarta und scho die erschte Probleme. 13 Leut abr blos 12 bis 14 Plätz wenn mr Tisch zamma schtellt. Letschtendlich hat abr doch jedr an Platz an dr Tafl gfunda, d Kart in d Hend gnomma und von denna viele gute Sacha was ausgsucht. Des war jetzt abr au net grad oifach, d Auswahl war groß und guat hat sich prinzipell alles ohghört. Nach langm hin und her und viele tropfende Zäh hat no doch jeds seins gfunda  und bschellt. Roschtbrota, Flammkucha, Kässchpätzla und Salat auf gigantische Tellr. Wos was zum essa gibt, gibts au an Nochtisch, zum Beischpiel Germknödl, odr Kpputschino.  Dann isch des große Rätslrota losganga.  "Rudi, weisch du wo mir parkt henn? I sollt amol zum Auto."  "Oje, des wois i au nimme. Koi Ohnung."  Die weltbewegende Frog: Wo henn Horlachrs parkt ghett? Irgndwie ischs no doch gelunga, das des Auto gfunda worra isch. War au sehr wichtig, denn d Eile hat sichs net nemma  lassa a paar Gschenkla zu vrteila. Wer no koins ghett hat a Äffle, odr Pferdle und a guats selbr gmachts Erdbeerxälz. (Mittlrweile hann i scho dvo gässa, s isch oifach guat.) D Eile hat gmoint des sei net so haltbar, weil des mit normalm Zuckr schtatt Schelierzuckr gmacht worra isch, abr des isst sich von ganz alloi, do brauchs net viel Konsrvierung.  Dr gröschte Schock vom Dag war d Rechnung: 253,20 €. No sinn mr ganz schnell gflüchtet, wer no schpüla müßa hat wois i nimme. I wars jednfalls net. Dr Ulli  und Beate henn sich no vrabschiedet, dr Rescht isch richtung Kirch flaniert. Komisch fand i d Landesbühne. Do wara die Notausgäng Fenschtr im zwoita Schtock. Ohne Trepp, vielleicht werda im Fall des Falles Fallschirm austeilt.  Flaniera isch zwar schee, doch s Wettr war so warm, mir wara froh dass in dr Kirch no schee kühl war. Dr nördliche Manne isch mit seim Idefix drausa blieba, mir andre henn uns die gröschte Orgl von Württaberg, Deutschland, odr Europa ohguckt. Wois nimme genau von was die d  gröschte war. Größe isch jetzt abr net Raum, sondrn Ohzahl von d Pfeifa, odr Klänge. Die Kirch Sankt Dionys hat au ganz bsondre Fenschtr im Chor hinta, dr Günther hat mr sei Fernglas gäba. I hann viele Heilige wo i net kenn gsäha, Würdaträgr und vor allem Gschichta aus dr Bibl. Dr Jonas wier vom Wal vrschluckt wird, s läba vom Jesus usw.  Grad rechtzeitig wo mir fertig wara isch a sehr nette Ausgrabungsführerin komma, no henn mr jedr oin Euro zahlt (isch ja koi Geld) und sinn in d Untrgrund ganga. Ha, des  war so richtig wie im kühla Kellr dhoim, oifach erfrischend. Do henn mr uns no die Gschicht von St. Dionysus, also d Kirch, ohghört, alte Gräbr ohguckt, Mauerreschte beschtaunt und sogar menschliche Knocha gsäha. Ganz hinta isch mol dr Vitalis gwäsa, zu dem isch immr pilgrt worra und deswäga war Esslinga mol richtig groß im Mittlaltr. Sogar Schtugrt, unsr Ländleshauptschtadt, hat mol zu Esslinga ghört, wo mr doch immr denkt des müßt andrsrum sei. Do wo dem Vitalis sein Schtoisarg war, do henn se a ganz  esoterische, blaue Beleuchtung nogmacht, des war total abgfahra. Ansonschta war des a Ausgrabung wie mr des halt so gwöhnt isch, ergo sinn mr wiedr naus.  No kam dr Hitzeschock!  Gega Hitzeschock gibts nur oi probates Mittl: Eis. Wo gibts Eis? Richtig, in dr Eisdiele. Wo gibts Eisdiela? Genau, in Venedig. Was isch also nähr gläga, als an Abschtechr nach Venedig z macha. Zwar blos Kleinvenedig in Esslinga, abr immrhin. Do hats no au d gröschte Blumakaschta von Europa gäbba, leidr hann i koi Bild  gmacht. Wers seha will soll selbr no fahra, odr d Seite vom Jürgen Dollingr bsucha. Leidr henn sich dr nörldiche Manne und d Carola glei nach dr Kirch hoimwärts begeba.  Zur Erklärung wenn des jemand nach Juli 2006 ohguckt, s war gar Fussball-WM in Deutschland. Übrall wara Fernsehr, Bildschirm, Leiwänd und Dot und Teufl. Mr konnt sich dem Ereigniss gar net entzieha, andrnseits hat an dem Nachmiddag grad Serbien-Montenegro gega Holland gschpielt,  no war i immr a bissle informiert wies um unsrn fussballrischa Erzfeind schteht. Seis drum, die Eisdiele war WM frei, abr was bschtellt dr Rolfeisen? D WM-Bechr, mit dem Hinweis, do wär am meischta drin fürs Geld. I war mit meim Nussbechr sehr zfrieda, des hat do au koi kognitive Dissonanz gäbba. Im Gegasatz zum Biergarta, i häng no a weng dem Roschtbrota noch. Dr Olaf hat mit dr Mariele blos oins uff d Weg mitgnomma, s hat halt Richtung Heimat zoga.  Wo mr so allmählich wiedr zum Marktplatz und somit  zum Ende zrück sinn, isch uns no so ganz plötzlich a Wassrkraftwerk übr d Weg glaufa, ohne Vorwarnung. Oifach so. Selbschtrednd, dass mir uns des au ohguckt henn, soweit mr was gsäha hat. Die Schaufla wara net grad kloi.  Vor dr Sektkellerei isch dr Fredy kurzfrischtig vrmisst worra, abr er war blos no a paar Bild macha. No hats nomol Vrwicklunga gäbba. I hann a Gruppabild gmacht, abr naturgemäß bin i auf dem Bild ja net drauf. Also hat dr näggschte a Bild gmacht dmit i mit drauf bin. Abr no isch dr  näggschte ja net mit aufm Bild. Also hat dr näggschte... bis jedr s gleiche Bild im Kaschta ghett hat, mit dem Untrschied selbr net druff zu sei. Leider war jetzt abr der Dag au scho rum, so schnell das mrs fascht hat net glauba könna. Am Marktplatz hat sich no dr letschte Rescht voll trennt und i bin hoimgfahra. Wo i von dr 29ger uff die 14er bin, ischs uff dr Gegaschpur (Schtugrt neizus) fascht net vorwärtsganga, i denk die wollta alle zum Schloßplatz Fussball gucka.    Epilog (Komisch, abr i brauch wirklich oin)  Am näggschta Dag hann i Schpätschicht ghett. No bin i glei morgns früh zum Bäckr gegaübr dappt und hann mir an kloina Zopf, ohne Rosina kauft. Und seit Jahren a kloine Buttr , sowas hann i normalrweis nie im Haus. No hann i mir an guata Kaffe gmacht, zwoi Scheiba Zopf ragsäblt, a weng Buttr druff weil des sei muss und dr Eile ihr Xälz uff des ganzedua. I gäb dr Eile recht, des Xälz hebt net lang, abr des liegt am guta Gschmack, des muss mr oifach essa. Eile, vielen herzlichen Dank nomol.    Bildr mit Kennzeichnung GF sinn vom Günther Fischer.      Weitre Bildr gibts beim Jürgen Dollinger uff seinr Houmpaitsch.